b'\n_START_ARTICLE_\nSeksizem na delovnem mestu\n_START_PARAGRAPH_\nSpolna diskriminacija, ki jo pogosto zasledimo na delovnih mestih, lahko predstavlja za posameznika oziroma posameznico precej manj\xc5\xa1e mo\xc5\xbenosti za uspe\xc5\xa1no delovanje. Zaradi strahu pred izgubo delovnega mesta ter manj\xc5\xa1imi mo\xc5\xbenostmi za poklicno napredovanje veliko posameznikov oziroma posameznic ne \xc5\xbeeli oziroma ne upa predstaviti tovrstnega problema.\n_START_SECTION_\nDefinicija\n_START_PARAGRAPH_\nZ izrazom seksizem oziroma spolna diskriminacija pojasnimo neenakopravno obravnavo posameznika zaradi spola in lo\xc4\x8devanje razli\xc4\x8dnih vsakodnevnih dejavnosti z ozirom na spol. Zaradi omenjenega razlikovanja ima en spol obi\xc4\x8dajno precej manj\xc5\xa1e mo\xc5\xbenosti za uspe\xc5\xa1no delovanje.\n_START_SECTION_\nOblike seksizma na delovnem mestu\n_START_PARAGRAPH_\nNa delovnih mestih dokaj pogosto zasledimo do \xc5\xbeensk neprijazno delovno okolje ravno zaradi seksisti\xc4\x8dnega odnosa. Jasno je, da delovne organizacije nikoli ne bodo mogle v celoti odpraviti spolne razli\xc4\x8dnosti lahko pa storijo precej, da zapostavljene za\xc5\xa1\xc4\x8ditijo pred spolno diskriminacijo._NEWLINE_Omeniti je potrebno pojav seksizma pri pla\xc4\x8dilu saj \xc5\xbeenske niso enakopravno obravnavane na delovnem mestu. \xc5\xa0e vedno se prepogosto dogaja, da \xc5\xbeenske, ki so enako usposobljene kot mo\xc5\xa1ki imajo zaradi materinstva in dru\xc5\xbeine slab\xc5\xa1e pla\xc4\x8dane slu\xc5\xbebe ter ni\xc5\xbejo stopnjo odgovornosti v primerjavi z mo\xc5\xa1kimi. Splo\xc5\xa1no prepri\xc4\x8danje, ki velja v dana\xc5\xa1nji dru\xc5\xbebi je, da visoki in odgovorni polo\xc5\xbeaji zahtevajo celega \xc4\x8dloveka in zato le ta pogosto pripadejo mo\xc5\xa1kim. Velikokrat se mora pripadnica \xc5\xbeenskega spola dokazovati, da zna opraviti delo hitreje in bolje kot marsikateri mo\xc5\xa1ki. V primerih, ko ima \xc5\xbeenska enako delovno mesto kot mo\xc5\xa1ki mora, v primerjavi z njim, velikokrat opraviti ve\xc4\x8d dela ter nemalokrat dosegati vi\xc5\xa1je kriterije za napredovanje v smislu strokovnosti, dodatnih usposabljanj ter visoke delovne uspe\xc5\xa1nosti. Zaradi potencialne nose\xc4\x8dnosti in s tem povezane odsotnosti tudi v primeru bolezni otroka marsikateri delodajalec oceni \xc5\xbeensko kot manj zanesljivo in ji zato ote\xc5\xbei mo\xc5\xbenost do vseh potrebnih izobra\xc5\xbeevanj, ki bi ji omogo\xc4\x8dala enakopravnost z mo\xc5\xa1kimi na trgu dela. Pripadnost spolu \xc5\xbeenskam pogosto zelo ote\xc5\xbeuje, da bi posegale po visokih polo\xc5\xbeajih._NEWLINE_Seksizem pri zaposlovanju je opazen, ko posamezni delodajalci kljub dejstvu, da tovrstni oglasi niso v skladu z zakoni, v oglasih za delovno mesto navedejo, da za opravljanje dolo\xc4\x8denega mesta \xc5\xbeelijo mo\xc5\xa1kega. V primerih zaposlitve s skraj\xc5\xa1anim delovnikom pa nemalokrat \xc5\xbeelijo \xc5\xbeensko._NEWLINE_Veliko diskriminacije je opaziti tudi pri samih razgovorih za delovno mesto, ko delodajalec \xc5\xbeenskam postavlja vpra\xc5\xa1anja, ki mo\xc4\x8dno posegajo v njihovo zasebnost. Zanimajo jih na\xc4\x8drti v povezavi z nose\xc4\x8dnostjo, na\xc4\x8drtovanjem materinstva, zakonski stan, dru\xc5\xbeinske obveznosti ipd. V nekaterih primerih morajo \xc5\xbeenske celo podpisati dokument, ki jih zavezuje, da dolo\xc4\x8deno obdobje ne bodo imele otrok v nasprotnem primeru sledi prekinitev delovnega razmerja._NEWLINE__NEWLINE_Tako mo\xc5\xa1ki kot \xc5\xbeenske so izpostavljeni tudi spolnemu nadlegovanju na delovnem mestu \xc4\x8deprav so kot nadlegovane najve\xc4\x8dkrat izpostavljene ravno \xc5\xbeenske. Zaradi strahu pred izgubo delovnega mesta ter manj\xc5\xa1imi mo\xc5\xbenostmi za poklicno napredovanje veliko \xc5\xbeensk ne \xc5\xbeeli oziroma ne upa predstaviti tovrstnega problema.\n_START_SECTION_\nOblike spolnega nadlegovanja\n_START_PARAGRAPH_\nOblike spolnega nadlegovanja razdelimo na :_NEWLINE_- fizi\xc4\x8dno spolno nadlegovanje v obliki neza\xc5\xbeelenega fizi\xc4\x8dnega kontakta, dotikanja, poljubljanja, \xc5\xa1\xc4\x8dipanja ali nasilnega spolnega odnosa;_NEWLINE_- verbalno spolno nadlegovanje, ki se ka\xc5\xbee lahko tudi v raznih predlogih v povezavi s spolnostjo ter nagovarjanje k dru\xc5\xbeenju izven delovnega okolja;_NEWLINE_- neverbalno spolno nadlegovanje v smislu kazanja pornografskih revij, predmetov ali razkazovanje spolnih organov._NEWLINE_K omejevanju omenjenega nadlegovanja vsekakor lahko prispeva tudi obna\xc5\xa1anje vodstvenih delavcev v delovni organizaciji. Z razli\xc4\x8dnimi izobra\xc5\xbeevalnimi programi, plakati in bro\xc5\xa1urami glede spolnega nadlegovanja lahko spodbudijo prijavljanje tovrstnih dejanj in primerno ukrepanje.'